**Smernica č. 1/2022 o hospitačnej činnosti**

**na Filozofickej fakulte Univerzity Mateja Bela v Banskej Bystrici**

**Gestorka:**

Mgr. Lujza Urbancová, PhD.

prodekanka pre medzinárodnú spoluprácu, rozvoj a vzťahy s verejnosťou

**Schválil:**

doc. Mgr. Martin Schmidt, PhD.

dekan FF UMB v Banskej Bystrici

Č. sp.: FF/35/2022/103/103-SD

Č. z.: FF/37/2022

**Článok 1**

**Všeobecné ustanovenia**

Smernica č. 1/2022 o hospitačnej činnosti na FF UMB v Banskej Bystrici je vypracovaná v súlade s Vnútorným systémom zabezpečovania kvality vysokoškolského vzdelávania Univerzity Mateja Bela v Banskej Bystrici. Stanovuje cieľ hospitácií a určuje realizačný proces uvedenej činnosti.

Cieľom hospitácií je zlepšenie pedagogického procesu na základe jeho monitorovania i hodnotenia a zdokonaľovanie kvality výučby, aby bolo zabezpečené dosahovanie výstupov vzdelávania. Hospitácie sú nástrojom na overenie praktických skúseností, prenositeľných spôsobilostí a pedagogických zručností pedagogického personálu. Hospitačný proces umožňuje osobe zodpovednej za študijný program alebo jeho ucelenú časť vykonávať svoje úlohy súvisiace s udržiavaním želanej úrovne študijného programu a s ním spojeného vzdelávacieho procesu.

Základné termíny: hospitácia – monitorovanie a hodnotenie výučbového procesu formou účasti na výučbovej jednotke (prednáška, seminár), hospitovať – vykonávať hospitačnú činnosť, hospitujúca osoba – osoba na hospitácii, hospitovaná osoba – osoba, ktorú hospitujú, hospitovaný predmet – predmet, na ktorom je vykonávaná hospitácia, hospitačný proces – súhrn krokov súvisiacich s hospitáciou.

Za plnenie úloh vyplývajúcich z tejto smernice a za ich dodržiavanie zodpovedajú organizačné zložky uvedené v smernici.

**Článok 2**

**Organizačné zložky zodpovedné za hospitačný proces**

1. Za hospitačný proces sú v závislosti od uskutočnenia hospitácie alebo kontrolnej hospitácie zodpovedné tieto osoby: osoba zodpovedná za študijný program alebo jeho ucelenú časť, vedúca katedry, dekan[[1]](#footnote-1). Základný hospitačný proces je na úrovni katedry. V prípade podnetu sa zorganizuje kontrolná hospitácia na úrovni fakulty.

Uvedené osoby určujú hospitované predmety, hospitované osoby a hospitujúce osoby. Sledujú záznam o hospitácii a zabezpečujú implementáciu výsledkov hospitácie.

1. Počet hospitácii jednej hospitovanej osoby a  jedného predmetu nie je limitovaný.

**Článok 3**

**Priebeh hospitačného procesu**

1. Hospitovaný predmet alebo hospitovanú osobu zvolí osoba zodpovedná za študijný program alebo jeho ucelenú časť a následne osloví hospitujúcu osobu; hospitovaná osoba nie je o procese vopred informovaná.
2. Pred hospitáciou si hospitujúca osoba prečíta informačný list predmetu a oboznámi sa s výsledkami evalvácie predmetu z ankiet a iných zdrojov.
3. Počas hospitácie hospitujúca osoba nezasahuje do procesu výučby.
4. Po hospitácii spracuje hospitujúca osoba záznam o hospitácii (v prílohe smernice) a záznam podpíše hospitujúca aj hospitovaná osoba.
5. V prípade, že hospitovaná osoba nesúhlasí so záznamom, nepodpíše ho.
6. Záznam z hospitácie je odovzdaný osobe zodpovednej za študijný program alebo jeho ucelenú časť.
7. Záznam z hospitácie posúdi osoba zodpovedná za študijný program alebo jeho ucelenú časť v spolupráci s vedúcou katedry a hospitujúcou osobou. Následne informujú hospitovanú osobu o hodnotení.
8. Pri zistení nedostatkov v realizácii výučbovej jednotky prediskutujú všetky osoby zúčastnené na konkrétnom hospitačnom procese návrhy na dosiahnutie požadovanej kvality vzdelávacieho procesu. Za implementáciu návrhov je zodpovedná hospitovaná osoba. Osoba zodpovedná za študijný program alebo jeho ucelenú časť môže navrhnúť hospitáciu slúžiacu na overenie implementácie návrhov.

**Článok 4**

**Kontrolná hospitácia**

1. V prípade, že hospitovaná osoba nesúhlasí s výsledkom hospitácie a kritizuje objektívnosť hospitačného procesu, požiada o kontrolnú hospitáciu.
2. Kontrolná hospitácia sa uskutočňuje po doručení podnetu na vykonanie hospitácie. Podnet na vykonanie hospitácie dáva členka, člen pedagogického personálu zabezpečujúceho študijný program, ktorého súčasťou je navrhnutý hospitovaný predmet alebo hospitovaná osoba, ako aj hospitovaná osoba nesúhlasiaca s výsledkom hospitácie. Podnet má písomnú formu. Jeho súčasťou je uvedenie mena hospitovanej osoby alebo názvu predmetu, ako aj dôvodu na vykonanie hospitácie. Anonymné podnety nie sú predmetom posudzovania. Podnet na kontrolnú hospitáciu je adresovaný jednej z týchto osôb: dekan, vedúca katedry, osoba zodpovedná za študijný program alebo jeho ucelenú časť.
3. Po posúdení podnetu a relevantnosti údajov adresátka podnetu osloví hospitujúcu osobu; hospitovaná osoba nie je o procese vopred informovaná.
4. Pred hospitáciou si hospitujúca osoba prečíta informačný list predmetu a výsledky evalvácie predmetu z ankiet a iných zdrojov.
5. Počas hospitácie hospitujúca osoba nezasahuje do procesu výučby.
6. Po hospitácii spracuje hospitujúca osoba záznam o hospitácii (v prílohe smernice) a záznam podpíše hospitujúca aj hospitovaná osoba.
7. V prípade, že hospitovaná osoba nesúhlasí so záznamom, nepodpíše ho.
8. Záznam z hospitácie je odovzdaný adresátke podnetu, ktorá ho posúdi a následne informuje hospitovanú osobu o hodnotení a osobu zodpovednú za príslušný študijný program alebo jeho ucelenú časť o vykonanej hospitácii (ak adresátkou podnetu a osobou zodpovednou za príslušný študijný program alebo jeho ucelenú časť nie je tá istá osoba).
9. V prípade zistenia nedostatkov pri realizácii výučbovej jednotky prediskutujú všetky osoby zúčastnené na konkrétnom kontrolnom hospitačnom procese návrhy na dosiahnutie požadovanej kvality vzdelávacieho procesu. Za implementáciu návrhov je zodpovedná hospitovaná osoba. Osoba zodpovedná za študijný program alebo jeho ucelenú časť môže navrhnúť hospitáciu slúžiacu na overenie implementácie návrhov.

**Článok 5**

**Záverečné ustanovenia**

1. Súčasťou smernice je príloha.

2. Smernica nadobúda platnosť dňom schválenia v grémiu dekana FF UMB – 11. 1. 2022 – a účinnosť 1. 2. 2022.

V Banskej Bystrici 11. januára 2022 Doc. Mgr. Martin Schmidt, PhD.

dekan

Príloha 1

**Záznam o hospitácii/záznam o kontrolnej hospitácii[[2]](#footnote-2)**

Hospitovaný predmet: prednáška – seminár

Študijný program:

Študijný odbor:

Hospitovaná osoba:

Hospitujúca osoba:

Dátum a čas hospitácie:

Hodnotiace kritériá:

* obsahová stránka:
* obsah výučby je v súlade s informačným listom predmetu áno nie

Komentár:

* didaktická stránka:
* metódy boli zvolené vhodne áno nie

Komentár:

Výsledok hospitácie: Hospitovaná jednotka spĺňa/čiastočne spĺňa/nespĺňa kvalitatívne kritériá.

Komentár:

Podpis hospitujúcej: ...................................................................

Podpis hospitovanej: ..................................................................

**Záznam o hospitácii bol prerokovaný dňa**: .....................................................................

Záver: Súhlasíme – nesúhlasíme so záznamom o hospitácii.

Komentár:

Osoba zodpovedná za študijný program alebo jeho ucelenú časť: ......................................

Vedúca katedry: ...................................................................................................................

Hospitujúca osoba: ..............................................................................................................

**Hospitovaná osoba bola informovaná o výsledku prerokovania hospitácie dňa**: .........................

Osoba zodpovedná za študijný program alebo jeho ucelenú časť: ..................................

Hospitovaná osoba: ...........................................................................................................

1. Ženský rod aj mužský rod sú použité rovnocenne v generickom význame, čiže zahŕňajú všetky rody. [↑](#footnote-ref-1)
2. Podčiarknite vybranú možnosť. V celom zázname pri výbere z viacerých alternatív vybranú možnosť podčiarknite. [↑](#footnote-ref-2)